জেনারেল ওসমানী কেবল একজন মেধাবী সমরনায়কই ছিলেন না, তাঁর একটি রাজনৈতিক জীবনও ছিল। ইস্ট বেঙ্গল রেজিমেন্টের কম্যান্ডিং অফিসার থাকাকালে তিনি বাঙ্গালী সংস্কৃতিকে (যেটি তখন একটি নাজুক রাজনৈতিক ইস্যু, অন্তত পশ্চিম পাকিস্তানীদের চোখে) সমুন্নত করার লক্ষ্যে এমন অনেক আভ্যন্তরীন পদক্ষেপ নিয়েছিলেন যা তৎকালীন উম্মাতাল রাজনৈতিক প্রেক্ষাপট সম্বন্ধে তাঁর সচেতন বোধকেই প্রমাণ করে। এই তথ্যটি হয়তো অনেকেরই অজানা যে সেনাবাহিনী থেকে অবসর গ্রহণের পর জেনারেল ওসমানী আওয়ামী লীগে যোগ দিয়েছিলেন এবং ১৯৭০ এর নির্বাচনে দলটির পক্ষ হয়ে লড়ে পাকিস্তান ন্যাশনাল এসেম্বলীতে আসনও জয় করেছিলেন। মুজিবনগর সরকার যখন গঠিত হয়, সেই সরকারের সি-ইন-সি হিসেবে নিযুক্ত হন জেনারেল ওসমানী, যে দায়িত্ববলে তিনি মুক্তিযুদ্ধের সামরিক দিকটি তদারক করেছিলেন মুক্তিযুদ্ধের পুরো সময়টিতে।